વિશ્વનાં બે સૌથી મોટાં અર્થતંત્ર વચ્ચેનું વેપારયુદ્ધ વધુ ઉગ્ર બની રહ્યું છે. અમેરિકાએ સપ્ટેમ્બર મહિના સુધીમાં ૨૦૦ અબજ ડોલરની વધુ ચીની આયાતો પર ૧૦ ટકા જકાત લાદવાની જાહેરાત કરી હતી. ગયા સપ્તાહમાં અમેરિકાએ ચીનથી આયાત થતા ૩૪ અબજ ડોલરના સામાન પર ૨૫ ટકા જકાત લાદ્યા બાદ વળતા પ્રહારમાં ચીને તેટલા જ મૂલ્યના અમેરિકી સામાન પર ૨૫ ટકા જકાત લાદી દીધી હતી, તેને પગલે અમેરિકી પ્રમુખ ડોનાલ્ડ ટ્રમ્પે વળતો પ્રહાર કરવાની ધમકી આપી હતી. જો ટ્રમ્પ વધુ ૨૦૦ અબજ ડોલરના ચીની સામાન પર ૧૦ ટકા જકાત લાદવાની ધમકીને અમલી બનાવશે તો માછલીથી માંડીને રસાયણો, ધાતુઓ અને ટાયર સહિતનાં હજારો ચીની ઉત્પાદનો પર નવા કર લાગુ કરાશે.